पाकिस्तान के विदेश सचिव पद पर तैनात रहे रियाज मोहम्मद खान को बिना किसी पूर्व सूचना के अचानक हटा दिया गया है। मीडिया के अनुसार रियाज को इसलिए हटाया गया है, क्योंकि उन्होंने पूर्व प्रधानमंत्री बेनजीर भुट्टो की हत्या के मामले की जांच संयुक्त राष्ट्र से कराने की मांग का कड़ा विरोध किया था। अब्दुल मोइज बुखारी को विदेश मंत्रालय में विशेष कार्यवाहक सचिव और चीन में पाकिस्तान के राजदूत सलमान बशीर को नया विदेश सचिव नियुक्त किया गया है। गौरतलब है कि बुखारी ने बेनजीर भुट्टो के प्रधानमंत्री के रूप में दूसरे कार्यकाल के दौरान उनके निजी सचिव के रूप में काम किया था। समाचार पत्र ‘द न्यूज’ द्वारा दी गई जानकारी के अनुसार शाम लगभग चार बजे संबंधित अधिसूचना सचिव के कार्यालय में भेजी गई, जिसे उनकी अनुपस्थिति में एक निदेशक ने प्राप्त किया। गौरतलब है कि हटाए जाने से कुछ ही घंटे पहले खान ने विदेश मंत्री को एक पत्र लिखकर उनसे कहा था कि 31 मई को भारत के साथ चल रही वार्ता का चौथा दौर खत्म हो जाने के बाद उन्हें उनके पद से मुक्त कर दिया जाए।